Skigard

:*For artikkel om Hashtag (#), se [[Emneknagg]]*

En **skigard** er et enkelt gjerde laget av trestaurer og kløyvde skier, oftest av gran. For å utnytte materialene best mulig ble smått tømmer splittet i to eller flere skier, derav navnet skigard. Konstruksjonen er særlig kjent fra Norden. Ordet kan også brukes om tegnet # (hash), som brukes som *[[hashtag]]* i sosiale medier. Skigard kan brukes  som levegg.

## Historikk og konstruksjon

To og to trestaurer drives parvis ned i bakken på hver side av gjerderetningen, en hovedstaur på nedsiden og en hjelpestaur på oppsiden av terrengets fallretning. Avstanden mellom dem kan være fra 5 til 8&nbsp;cm, avhengig av skienes dimensjon. De står vanligvis loddrett, men i noen bygder ble de skråstilt så de dannet omtrent rett vinkel med skiene på langs. Avstanden mellom hvert staurpar kan variere fra 1 alen (ca. 63&nbsp;cm) til 3 alen eller mer. Hovedstaurene var fra 2 til 3 meter lange og ca. 5–7&nbsp;cm tykke nederst, hjelpestaurene fra 1,5 til 2 m lange og ca. 4–5&nbsp;cm tykke.  Staurene spisses i nedre ende, en 4-sidet spiss som kantes. Levetiden kan forlenges ved å brenne den spisse enden så overflaten blir forkullet, noe som motvirker råte. Til å holde riktig retning og jevn avstand mellom stolpene ble det gjerne lagt en staur på bakken med markeringer for hvert stolpepar. Skigard kan bare settes opp på grunn med tilstrekkelig dype løsmasser. Over terreng med fjell i dagen eller for tynt lag med løsmasser kan det legges ut sviller av halvkløyvinger med hull til feste for staurene. Der et enkelt staurpar ikke får feste i grunnen, støttes det ofte opp med en steinsetning.

Mellom staurparene festes parallelle skråstilte skier eller bord som hviler på bakken i nedre ende og på minst to vidjebindinger mellom staurparene den krysser. Vanligvis vil skiene krysse 3 eller 4 staurpar, avhengig av avstanden. Tradisjonelt ble skiene laget av kløyvde stammer av rettvokst smågran, som kunne felles nær arbeidsstedet. Rotmålet på trestammen burde helst ikke overstige 20&nbsp;cm. Stokken ble delt i lengder på 3 – 3,5 m. Av hver stokk burde det bli fire 3-meters lengder. Emnet ble først kløyvd i to ved hjelp av kiler, og deretter ble hver halvkløyving kløyvd videre til mindre skier. Av nederste lengde kunne man få tolv eller flere skier, av neste lengde åtte.

I nyere tid, og nær bebyggelse og sagbruk, ble også sagskårne bord brukt, ofte bakhon. Innbyrdes avstand mellom skiene kunne være 8–15&nbsp;cm, men ikke så stor at småfe kunne komme igjennom. Ved minst to krysningspunkter ble staurene surret sammen med vidjeband av vier, selje eller bjørk. Særlig godt egnet er *svei* av senvokst smågran fra nærmeste myr eller våtmark, skåret i sevjetiden i mai. Sveiene i lengder på rundt 120&nbsp;cm må holdes fuktige til de skal brukes, slik at de holder seg myke. Hver svei kløyves i to fra topp til rot med en kniv til styring. Sveien surres i 8-tallsform rundt hvert staurpar og må vris 180 grader for hver omgang, slik at margsiden vender inn mot staurene.

På surringen rundt og mellom staurene hvilte skiene. I nyere tid ble det vanlig å surre med ståltråd. Lengden på skiene var 3–3,5 m, avhengig av høyden på skigarden og den valgte hellingsvinkelen. Ved avslutning mot hjørner eller grinder måtte det brukes kortere lengder og gjerne mindre avstand mellom staurparene.

En vanlig høyde på skigarden er rundt 1,1 m, tilstrekkelig til at dyr helst ikke hopper over. Overkanten bør følge terrenget. Det bør være minst 4–5 skier i høyden, men ikke mer enn 8–10. Vinkelen mellom skiene og terrengets retning vil normalt være ca. 1 : 3, eller 15 – 20 grader.

Det var enkelt, men arbeidskrevende å sette opp en skigard. Bruk av uimpregnert trevirke og kontakt med jord krevde jevnlig vedlikehold. Både staur og skier ble etter hvert  råtne, særlig i nedre ende. Det var med hensikt at staurene ikke ble kappet i øvre ende - da kunne de brukes om igjen etter at råtne nedre ender var telgjet bort. Skiene kunne på samme måte gjenbrukes hvis det bare var de nedre endene som hadde råtnet. Materialer til reparasjon fantes på stedet – man kunne hogge nye i skogen. Skigardens store fordel er at den kan tilvirkes uten annen redskap enn øks og kniv, men til å sette ned staur var det en fordel å ha med en *staurstang* av jern med firkantet spiss.

Gjerdetypen har trolig vært i bruk fra forhistorisk tid. Den ble i industrialderen avløst av enklere og mer vedlikeholdsenkle gjerdetyper (ståltråd og netting), men er nå tatt i bruk som pyntegjerde i stedet for stakitt.

På Lesja ble skigarder også brukt til å samle snø på åker og eng for å bedre jordfuktigheten om våren og hindre tele om vinteren. Skigardene ble også brukt som hesjer og til tørking av kornband. På Lesja er skigarder nevnt i skriftlige kilder på 1700-tallet. Der ble skigardene satt opp tett i tett på tvers av dalføret og den dominerende vindretningen øst-vest (leplanting har dels den samme effekten).

Den engelske presten Richard Carter Smith besøkte Norge i 1838 og beskrev gjerdetypen slik (han laget også en skisse i margen):

## Bilder

File:Ellingsbø, Oppland - Riksantikvaren-T125 01 0013.jpg|To menn på kjerrevei mellom skigarder i Ellingsbø i Heidal i Oppland 1899
File:Skjævi, Pasvik.jpg|Skigard og hus ved en skolteboplass ved Vaggatem i Sør-Varanger i 1897.
File:Skigard.jpg|Skigard i Alvdal
File:Wooden pole fence.JPG|Skigard i Utajärvi i Finland
File:Gorskii 21027u.jpg|Skigard i Nord-Russland. Foto av Sergej Prokudin-Gorskij, 1909


## Liknende gjerdekonstruksjoner
Flere steder i verden er det tradisjon for å lage gjerder av stokker og lokale materialer som i konstruksjonen likner på skigarder. Bildene viser noen eksempler.

File:Archeoparc - Flechtzaun 2.jpg|Rekonstruksjon av flettverksgjerde fra yngre steinalder i den arkeologiske friluftsmuseet Archeoparc i Schnalstal i Syd-Tirol i Nord-Italia
File:St. Martin Calfeisental 8.JPG|Tradisjonelt gjerde av tre i St. Martin im Calfeisental i Sankt Gallen i Sveits.
File:Schneverdingen - De Theeshof 33 ies.jpg|*Eichenbohlenzaun* eller *Eekenboltentuun* er et tømmergjerde laget av eikestokker. Det blir tradisjonelt laget i Lüneburger Heide i Niedersachsen i Tyskland
File:2008-04-12 Freilichtmuseum Detmold (48).jpg|Tradisjonelt flettverksgjerde i friluftsmuseet * Westfälisches Freilichtmuseum* i Detmold Westfalen
File:A wooden pole fence from Sanok County, Skansen in Sanok 01.JPG|Flettverksgjerde fra friluftsmuseet i Sanok i Polen
File:A Wooden pole fence from Sanok County, Skansen in Sanok 06.JPG|Flettverksgjerde av større stokker fra friluftsmuseet i Sanok i Polen
File:Split-rail Fence.jpg|Tradisjonelt *split-rail fence* i nybyggerbyen Lincoln's New Salem i Illinois i USA. Gjerdetypen kalles også *log fence*, *zigzag fence*, *worm fence* og *snake fence*.
File:Fence1web.jpg|Tømmergjerde i USA
File:Split rail fence.jpg|*Split-rail fence* ved Mountain Farm Museum i Great Smoky Mountains nasjonalpark i Nord-Carolina i USA
File:Split rail fencing.jpg|*Split-rail fence* ved gammel gravplass i  Yosemite nasjonalpark
File:Empalizada.jpg|Gjerde av gamle oliventrær i Los Pedroches i Córdoba-provinsen i Sør-Spania 


## Referanser


## Litteratur
* Borgen, Bjørn Emil: *En skigard bli[r] til*. Oslo, Norsk Folkemuseum 1991.
* Kirkhusmo, Anders: *Skigard - Virke, verk og vøling*. Oslo, Norges byggforskningsinstitutt 1998.

## Eksterne lenker
* 
* «Skigardsvisa» av Stanley Jacobsen (Youtube)